Κοινή θέση του Συμβουλίου

της 19ης Ιουνίου 2000

σχετικά με την Αγκόλα

(2000/391/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση και ιδίως το άρθρο 15,

Εκτιμώντας τα ακόλουθα:

(1) Το Συμβούλιο υιοθέτησε την κοινή θέση 95/413/ΚΕΠΠΑ(1) που καθορίζει τους στόχους και τις προτεραιότητες της Ευρωπαϊκής Ένωσης έναντι της Αγκόλας.

(2) Λόγω των σημαντικών πολιτικών μεταβολών που έχουν σημειωθεί στην Αγκόλα από το 1995, ορισμένες διατάξεις της προαναφερόμενης κοινής θέσης είναι πεπαλαιωμένες και απαιτούν ενημέρωση.

(3) Το Συμβούλιο υιοθέτησε την κοινή θέση 97/356/ΚΕΠΠΑ(2) σχετικά με την πρόληψη και την επίλυση των συγκρούσεων στην Αφρική και την κοινή θέση 98/350/ΚΕΠΠΑ(3) σχετικά με τα ανθρώπινα δικαιώματα, τις δημοκρατικές αρχές, το κράτος δικαίου και τη χρηστή διακυβέρνηση στην Αφρική.

(4) Το Συμβούλιο υιοθέτησε τις κοινές θέσεις 97/759/ΚΕΠΠΑ(4) και 98/425/ΚΕΠΠΑ(5) που αφορούν την Αγκόλα και παροτρύνουν την "União Nacional para a Independência Total de Angola" (UNITA) να εκπληρώσει τις υποχρεώσεις της στην ειρηνευτική διαδικασία σύμφωνα με τις σχετικές αποφάσεις του Συμβουλίου Ασφαλείας των Ηνωμένων Εθνών και ιδίως τα ψηφίσματα 864 (1993), 1127 (1997), 1130 (1997), 1173 (1998) και 1176 (1998).

(5) Όπως αναφέρεται στις δηλώσεις της Προεδρίας της 22ας Ιουλίου 1999 και της 17ης Ιανουαρίου 2000, εξ ονόματος της Ευρωπαϊκής Ένωσης, η Ένωση εκφράζει τη βαθιά της λύπη για την επανάληψη του εμφύλιου πολέμου στην Αγκόλα, για την οποία ευθύνεται κυρίως η UNITA υπό την ηγεσία του δρα Jonas Savimbi. Η Ένωση απηύθυνε έκκληση για πολιτική λύση προκειμένου να επιτευχθεί διαρκής ειρήνη στη χώρα και δήλωσε ότι είναι πρόθυμη να εξετάσει τους τρόπους με τους οποίους θα βοηθήσει την κυβέρνηση της Αγκόλας να αντιμετωπίσει τα προβλήματα της ανοικοδόμησης και ανασυγκρότησης της χώρας εντός δημοκρατικού κλίματος.

(6) Το Συμβούλιο Ασφαλείας των Ηνωμένων Εθνών εξέδωσε το ψήφισμα 1268 (1999) σχετικά με τη δημιουργία του Γραφείου των Ηνωμένων Εθνών στην Αγκόλα (UNOA) και το ψήφισμα 1294 (2000) σχετικά με την παράταση της εντολής του UNOA έως τις 15 Οκτωβρίου 2000.

(7) Το Συμβούλιο Ασφαλείας των Ηνωμένων Εθνών εξέδωσε το ψήφισμα 1295 (2000) σχετικά με την εφαρμογή των μέτρων κατά της UNITA που περιέχονται στα ψηφίσματα 864 (1993), 1127 (1997) και 1173 (1998), βάσει των συμπερασμάτων και των συστάσεων της έκθεσης της ειδικής ομάδας εμπειρογνωμόνων η οποία συνεστήθη με το ψήφισμα 1237 (1999).

(8) Το Συμβούλιο εξέδωσε το ψήφισμα της 22ας Νοεμβρίου 1996 σχετικά με τη βοήθεια για την άρση ναρκοπεδίων, στο οποίο αναφέρεται ότι, με εξαίρεση τις καταστάσεις ανθρωπιστικών αναγκών, τα χρήματα για παρεμβάσεις άρσης ναρκοπεδίων θα πρέπει να διατίθενται σε δικαιούχους χώρες των οποίων οι αρχές σταματούν την περαιτέρω χρήση ναρκών κατά προσωπικού, και την κοινή δράση 97/817/ΚΕΠΠΑ(6) σχετικά με τις νάρκες ξηράς κατά προσωπικού,

ΥΙΟΘΕΤΗΣΕ ΤΗΝ ΑΚΟΛΟΥΘΗ ΚΟΙΝΗ ΘΕΣΗ:

Άρθρο 1

Η Ευρωπαϊκή Ένωση θα επιδιώξει τους κατωτέρω στόχους όσον αφορά την Αγκόλα:

α) υποστήριξη της πολιτικής επίλυσης της σύγκρουσης στην Αγκόλα, βάσει των "Acordos de Paz" του Bicesse, του πρωτοκόλλου της Lusaka και των σχετικών ψηφισμάτων του Συμβουλίου Ασφαλείας των Ηνωμένων Εθνών,

β) πλήρης υποστήριξη όλων των διεθνών προσπαθειών για την ενίσχυση των μέτρων του Συμβουλίου Ασφαλείας των Ηνωμένων Εθνών κατά της UNITA -μεταξύ άλλων με την υποστήριξη του μηχανισμού παρακολούθησης που δημιουργήθηκε με το ψήφισμα 1295 (2000)- και παροχή συνδρομής, ιδίως στα αφρικανικά κράτη και την Κοινότητα για την Ανάπτυξη της Μεσημβρινής Αφρικής (SADC), με στόχο την πλήρη εφαρμογή τους,

γ) συμβολή στην εφαρμογή μιας πολιτικής εθνικής συμφιλίωσης στην Αγκόλα, μέσω της προώθησης της ανεκτικότητας και του διαλόγου μεταξύ όλων των μελών της UNITA και των άλλων πολιτικών κομμάτων που επιδιώκουν πραγματικά την ειρήνη και επιδεικνύουν ξεκάθαρα τη βούλησή τους να συμμορφωθούν προς τις διατάξεις του πρωτοκόλλου της Lusaka και τις δημοκρατικές αρχές,

δ) παρότρυνση της κυβέρνησης της Αγκόλας να εκπληρώσει πλήρως τις διεθνείς υποχρεώσεις της, με την ενίσχυση των δημοκρατικών θεσμών στην Αγκόλα, μεταξύ άλλων μέσω της μεγαλύτερης συμμετοχής όλων των στοιχείων της κοινωνίας των πολιτών στις δημοκρατικές εξελίξεις στη χώρα και της διεξαγωγής ελεύθερων και ανόθευτων κοινοβουλευτικών και προεδρικών εκλογών, καθώς και με το σεβασμό των ανθρώπινων δικαιωμάτων, της ελευθερίας των μέσων μαζικής ενημέρωσης, του κράτους δικαίου και της δικαιοσύνης σε όλη την επικράτεια,

ε) ενθάρρυνση της κυβέρνησης της Αγκόλας να προωθήσει ειρηνευτικές πρωτοβουλίες, ιδίως υπέρ των ομάδων που πλήττονται ιδιαίτερα από τη σύγκρουση, καθώς και την αποκατάσταση των θυμάτων, την καταπολέμηση της φτώχειας και αναπτυξιακές πολιτικές, ώστε να δημιουργηθούν οι κατάλληλες συνθήκες για μια πραγματική και βιώσιμη ειρήνη,

στ) παρότρυνση της κυβέρνησης της Αγκόλας να διαχειρίζεται κατά διαφανή τρόπο τους δημόσιους πόρους, προς όφελος όλων των τμημάτων του πληθυσμού, και στήριξη της εφαρμογής υγιών μακροοικονομικών πολιτικών, που μπορούν να εξασφαλίσουν μεγαλύτερη υπευθυνότητα και καλύτερες προοπτικές οικονομικής μεγένθυνσης και αειφόρου ανάπτυξης για τη χώρα,

ζ) συνέχιση της πίεσης προς την κυβέρνηση της Αγκόλας, που έχει υπογράψει τη Σύμβαση της Οτάβας, και ιδίως προς την UNITA, προκειμένου να παύσουν την τοποθέτηση ναρκών και να μεριμνήσουν ώστε η έγκυρη καταγραφής της θέσης τους να επιτρέπει την άρση των ναρκοπεδίων,

η) ενθάρρυνση της συνεργασίας και της κατανόησης μεταξύ των χωρών της περιοχής, με στόχο την ασφάλεια και την οικονομική της ανάπτυξη.

Άρθρο 2

Για την επίτευξη των προαναφερόμενων στόχων, η Ευρωπαϊκή Ένωση είναι πρόθυμη:

α) να υποστηρίξει, στο πλαίσιο της Κοινής Εξωτερικής Πολιτικής και Πολιτικής Ασφάλειας, πρωτοβουλίες που συμβάλλουν στην πολιτική επίλυση της σύγκρουσης στην Αγκόλα, σύμφωνα με τις νομικές πράξεις που αναφέρονται στο άρθρο 1 στοιχείο α) και κατόπιν διαβουλεύσεων με το Γενικό Γραμματέα του Οργανισμού Ηνωμένων Εθνών, την Τρόικα των παρατηρητριών χωρών, τα κράτη μέλη του Οργανισμού Ηνωμένων Εθνών και τους περιφερειακούς και τοπικούς αφρικανικούς οργανισμούς,

β) να συμμορφωθεί προς το ψήφισμα 1295 (2000) του Συμβουλίου Ασφαλείας των Ηνωμένων Εθνών και να υποστηρίξει τις διεθνείς προσπάθειες με τις οποίες επιδιώκεται να καταστούν αποτελεσματικότερα τα μέτρα που εφαρμόζονται ήδη κατά της UNITA σύμφωνα με σχετικά ψηφίσμτα του Συμβουλίου Ασφαλείας των Ηνωμένων Εθνών,

γ) να στηρίξει τις προσπάθειες της κυβέρνησης της Αγκόλας για την ενίσχυση των δημοκρατικών θεσμών και πρακτικών, ιδίως ενθαρρύνοντας την πρόθεσή της να διεξαγάγει ελεύθερες και ανόθευτες κοινοβουλευτικές και προεδρικές εκλογές και να εξασφαλίσει το σεβασμό των ανθρώπινων δικαιωμάτων, την ελευθερία των μέσων μαζικής ενημέρωσης, την ανεξαρτησία της κοινωνίας των πολιτών και το κράτος δικαίου,

δ) να στηρίξει τις προσπάθειες της κυβέρνησης της Αγκόλας για τη βελτίωση της οικονομικής και δημοσιονομικής κατάστασης και την καταπολέμηση της διαφθοράς και της φτώχειας σε συντονισμό με τη διεθνή κοινότητα,

ε) να ενθαρρύνει την κυβέρνηση της Αγκόλας να εκπληρώσει τους οικονομικούς στόχους που περιλαμβάνει η Συμφωνία Παρακολούθησης μεταξύ της Αγκόλας και του ΔΝΤ, η οποία αποτελεί σημαντικό βήμα στη διαδικασία μεταρρύθμισης της οικονομίας της χώρας,

στ) να συνδράμει την κυβέρνηση της Αγκόλας στην ανοικοδόμηση και ανασυγκρότηση της χώρας, που θα πρέπει να πραγματοποιηθούν βάσει κανόνων διαφάνειας και υπευθυνότητας και εντός δημοκρατικού κλίματος,

ζ) να συνεχίσει να συμμετέχει στις προσπάθειες με σκοπό το μετριασμό των ταλαιπωριών που υφίσταται ο πληττόμενος από τον πόλεμο πληθυσμός της Αγκόλας και ιδίως οι πρόσφυγες και οι εκτοπισμένοι στο εσωτερικό της χώρας, λαμβάνοντας υπόψη την ανάγκη να εξασφαλίζεται ασφαλής και απεριόριστη πρόσβαση στα άτομα αυτά για τους οργανισμούς βοήθειας, σύμφωνα με τις διεθνώς αποδεκτές ανθρωπιστικές αρχές,

η) να συμβάλει στις προσπάθειες κοινωνικής επανένταξης των αποστρατευομένων, δεδομένου ότι το στοιχείο αυτό είναι βασικό για τη σταθεροποίηση και ειρήνευση της χώρας,

θ) να συμμετέχει στις επιχειρήσεις άρσεως ναρκοπεδίων, σύμφωνα με το ψήφισμα του Συμβουλίου της 22ας Νοεμβρίου 1996, ανάλογα με τις εκάστοτε ανθρωπιστικές ανάγκες,

ι) να επικουρεί το Γραφείο των Ηνωμένων Εθνών στην Αγκόλα κατά την εκτέλεση της εντολής που του ανατέθηκε με το ψήφισμα 1268 (1999) του Συβμουλίου Ασφαλείας των Ηνωμένων Εθνών.

Άρθρο 3

Το Συμβούλιο σημειώνει ότι η Επιτροπή σκοπεύει να επιδιώξει την επίτευξη των στόχων και προτεραιοτήτων της παρούσας κοινής θέσης, ανάλογα με την περίπτωση, με τα κατάλληλα κοινοτικά μέτρα.

Άρθρο 4

Η παρούσα κοινή θέση θα επανεξετάζεται κάθε δώδεκα μήνες μετά την υιοθέτησή της.

Άρθρο 5

Η κοινή θέση 95/413/ΚΕΠΠΑ καταργείται.

Άρθρο 6

Η παρούσα κοινή θέση παράγει αποτελέσματα την ημερομηνία της υιοθέτησής της.

Άρθρο 7

Η παρούσα κοινή θέση δημοσιεύται στην Επίσημη Εφημερίδα.

Santa Maria da Feira, 19 Ιουνίου 2000.

Για το Συμβούλιο

Ο Πρόεδρος

J. Gama

(1) ΕΕ L 245 της 12.10.1995, σ. 1.

(2) ΕΕ L 153 της 11.6.1997, σ. 1.

(3) ΕΕ L 158 της 2.6.1998, σ. 1.

(4) ΕΕ L 309 της 12.11.1997, σ. 8.

(5) ΕΕ L 190 της 4.7.1998, σ. 1.

(6) ΕΕ L 338 της 9.12.1997, σ. 1.